[pic] | AZ EURÓPAI KÖZÖSSÉGEK BIZOTTSÁGA |

Brüsszel, 8.7.2008

COM(2008) 455 végleges

2007/0013 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

a repülőtéri díjakról szóló európai parlamenti és tanácsi irányelv elfogadására tekintettel kialakított közös álláspontjáról

2007/0013 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

a repülőtéri díjakról szóló irányelv elfogadására vonatkozó közös álláspontjáról

1. ELŐZMÉNYEK

A javaslat az Európai Parlamenthez, illetve a Tanácshoz történő továbbításának időpontja (COM(2006)820 végleges – 2007/0013COD): | 2007. január 29. |

Az Európai Gazdasági és Szociális Bizottság véleményének kelte: | 2007. szeptember 26. |

Az Európai Parlament véleményének kelte (első olvasat): | 2008. január 15. |

A politikai megállapodás elfogadásának időpontja: | 2008. április 7. |

A közös álláspont elfogadásának időpontja: | 2008. június 23. |

2. A BIZOTTSÁG JAVASLATÁNAK CÉLJA

A Bizottság által 2007. január 24-én elfogadott javaslat célja a repülőterek és a légitársaságok közötti párbeszéd elősegítése a repülőtéri díjak tekintetében. A javaslat bevezet bizonyos, a díjfelszámítási eljárásokat érintő alapvető szabályokat. A szabályok olyan általánosan elfogadott elveken alapulnak, amelyeket a tagállamok a Nemzetközi Polgári Repülési Szervezet (ICAO) tanácsán belül már jóváhagytak. Az első alapelv a repülőterek és a légitársaságok közötti rendszeres egyeztetések biztosítása a díjak tekintetében, annak érdekében, hogy a feleknek lehetőségük nyíljék álláspontjuk kifejtésére és folyamatos alakítására. A cél annak biztosítása, hogy a repülőterek a repülőtéri díjak megállapítása előtt egyeztessenek a légitársaságokkal, és a szükséges mértékben tájékoztassák őket. A második alapelv a repülőtéri díjak meghatározásának alapját képező összetevők átláthatóságát érinti. Ezekről az információkról rendszeresen egyeztetni kell. A harmadik alapelv a légitársaságok közötti diszkrimináció tilalma.

A javaslat továbbá minden tagállamban előirányozza egy független szabályozó hatóság megalakítását. Ez a hatóság végezné a díjfelszámítás ellenőrzését, és biztosítaná, hogy kövessék az irányelv vonatkozó előírásait. Továbbá ez a hatóság járna el a felektől érkező, a repülőtéri díjakkal kapcsolatos panaszok kezelésével kapcsolatban is.

3. ÉSZREVÉTELEK A KÖZÖS ÁLLÁSPONTHOZ

A Tanács által 2008. június 23-án elfogadott közös álláspont főként a Tanács által 2007. november 30-án kialakított közös megközelítésen alapul. A közös álláspont számos olyan módosítást tartalmaz, amelyet az Európai Parlament javasolt, legfőképpen a javaslat hatályát, a repülőterek hálózatát, a díjak differenciálását és a hatóság működését illetően.

Bizonyos módosítások jobbá és egyértelműbbé teszik a javaslatot, azonban a közös álláspont több helyütt jelentősen eltér az eredeti előterjesztéstől:

- Az 1. cikkben, az irányelv hatálya tekintetében: a Tanács javaslata szerint az irányelv minden tagállamban a legnagyobb utasforgalmat bonyolító repülőtérre, valamint minden, ötmilliósnál nagyobb éves utasforgalommal rendelkező repülőtérre lenne alkalmazandó. Ugyanakkor a Bizottság javaslata szerint az irányelv minden olyan repülőtérre alkalmazandó lenne, amely egymilliósnál nagyobb éves utasforgalommal vagy több mint 25 ezer tonnás éves áruforgalommal rendelkezik. A Bizottság fenntartja álláspontját, hogy az eredetileg javasolt hatály mellett jobban megvalósulnának az irányelv célkitűzései, és a szabályozás jobban összhangban lenne a hasonló kérdésekre irányadó többi közösségi jogi aktussal.

- A Tanács elhagyta a védelmi díjakkal kapcsolatos összes rendelkezést. A Tanács érvelése szerint ezekre a rendelkezésekre feltehetőleg nem lenne szükség a polgári légi közlekedés védelmének közös szabályairól szóló 300/2008/EK rendelet elfogadását követően. A Bizottság még 2008. december 31. előtt átfogó jelentést fog összeállítani a légi közlekedés védelmének finanszírozásáról, amelynek kapcsán tovább vizsgálja a védelmi díjak kérdését. Ha szükséggé válik, a jelentést jogalkotási javaslat fogja kísérni. Ezért a Bizottság elfogadhatónak tartja a Tanács álláspontját, miszerint a védelmi díjakra vonatkozó rendelkezéseket a repülőtéri díjakról szóló mostani javaslatból törölni kell.

- A 3. cikkben módosul a megkülönböztetés tilalmáról szóló rendelkezés, éspedig azért, hogy a díjak általános és a közérdekkel összefüggő – így például környezetvédelmi – okokból eltérőek lehessenek. A Bizottság ezt elvben elfogadhatónak tartja, de csak akkor, ha az eltérések releváns, objektív és átlátható feltételeken alapulnak.

- A javaslat kiegészült egy, a repülőterek csoportjára vonatkozó cikkel, amely feljogosítja a tagállamokat, hogy a hálózatba szerveződött repülőterek tekintetében közös díjszabási rendszert vezessenek be, vagy ugyanazon várost kiszolgáló repülőterekre ugyanazt a díjmértéket alkalmazzák. A szöveg második olvasatában indokolt lenne ezzel a cikkel még foglalkozni, biztosítva különösen azt, hogy az alkalmazása ne vezessen hátrányos megkülönböztetéshez.

- A 4. cikk (5) bekezdése kiegészült egy olyan rendelkezéssel, amely a szükségtelen párhuzamos jogorvoslati eljárások kialakulását kívánja megakadályozni. A Bizottság szerette volna, ha az (5) bekezdés alkalmazási feltételei pontosabban meg vannak határozva, a tagállamnak ugyanis így lehetősége van úgy dönteni, hogy e cikk valamely egyéb bekezdését nem alkalmazza, és ennek következtében a hatóság nem tudja ellátni feladatát. A megoldást az jelentené, ha az irányelv meghatározná a „gazdasági felügyelet” fogalmát.

- A 10. cikk részletesebben és jobban szabályozza a hatóság eljárásait. Ezáltal könnyebbé válik az irányelv nemzeti jogi átültetése, és egységesebb lesz az egyes tagállamok nemzeti szabályozása.

- A 12. cikkben az irányelv nemzeti jogszabályokba történő átültetésére rendelkezésre álló idő 18 hónapról 36 hónapra nőtt. A Bizottság véleménye szerint ez a meghosszabbítás aránytalanul nagy.

4. KÖVETKEZTETÉS

A Tanács a közös álláspontot minősített többséggel fogadta el, Luxemburg azonban azzal érvelt, hogy az irányelv módosított hatálya hátrányos megkülönböztetést eredményez a különböző tagállamok hasonló forgalmi adatokkal rendelkező repülőterei között. A Bizottság úgy véli, hogy a közös álláspont az alkalmazási körébe tartozó repülőtereken biztosítja a bizottsági javaslat fő célkitűzéseinek megvalósulását, a hatály jelentős szűkítése miatt azonban e célkitűzések teljesüléséről az Európai Unió számos repülőterén le kell mondanunk.

A Bizottság álláspontja szerint az eljárás folytatásának egyetlen lehetséges módja, ha a közös állásponttal kapcsolatban nem fejez ki ellenvéleményt.

5. A BIZOTTSÁG NYILATKOZATAI

A Bizottság 2007. november 30-án, a Tanács ülésén a következő nyilatkozatot tette:

A Bizottság meg fogja vizsgálni, hogy a [javasolt] irányelv bevezetése eredményeként az 1. cikk (2) bekezdésében említett repülőterek nem kerülnek-e indokolatlanul hátrányosabb helyzetbe a más tagállamok összehasonlítható forgalmi adatokkal rendelkező, velük versenyben álló egyéb repülőtereivel szemben. A Bizottság adott esetben megfelelő kezdeményezéseket fog tenni annak érdekében, hogy helyreállítsa az egyenlő feltételeket, szükség esetén javaslatokat téve az irányelvben szereplő küszöbértékek felülvizsgálatára.